月石屏蛾月硯詩
作者：周必大
朝代：宋

paragraphs: 歐公命蘇公，吟咏月石屏。
蘇公與范子，酬唱涵星泓。
兩公文字祥，天畀子墨卿。
嗟予何爲者，而得二美并。
屏也歐青氈，流傳到柴荆。
硯兮此尤物，秋月端正生。
盤拏丹桂枝，瓊繞白玉繩。
姮娥寔天眼，皎皎不自呈。
但留雙蛾眉，下鎮蟾兔精。
我生月斯望，真契非强名。
烏玦磨有光，玄雲潤無聲。
願賡前賢句，透脅令人驚。